Surselva, tiara da noss siemis

O Surselva – vallada romontscha, cuntrada dil grüezi e dils spaghettis, cuntrada d'hotels e da bars. Surselva, ti eis vegnida moderna! 
Uschia, caracteriseschan Alexi e Marcus, dus chantauturs rumantschs, en ina da lur chanzuns lur patria, la Surselva, la vallada dal Rain anteriur, situada tranter la Ruin'Aulta e l'Alpsu. Gea, la Surselva è vegnida moderna en iI decurs dals ultims onns. Ma co era quai pli baud? Era lura propi tut meglier ch'ozendi?

Emigrar e tschertgar lavur ordaifer la patria è gia adina stà da la sort dals abitants da las cuntradas alpinas. Era en la Surselva n'eri betg auter ch'utrò. Pli baud gievan ils umens en servetsch da guerra tar signurs esters e pli tard han entiras famiglias tschertgà lur fortuna vi sur mar en l'America. Uschia scriva per exempel Walter Kern en ses cudesch «Graubünden II»:

...Nua che la terra na nutrescha betg I'entira famiglia emigreschan ils figls, e sche servetschs en truppas estras ubain il commerzi ora en il mund na manavan betg a la bainstanza spetgada, turnavan els disillusiunads en lur patria, nua che la terra n’era dentant betg vegnida pli ritga, il returnà perencunter pli vegl. Ed era sche quai ch'el aveva acquistà tanscheva forsa gist per ina vita modesta, era il siemi da la ventira tuttina destruì. Era bleras mattas èn idas en plazza en cuntradas pli miaivlas e maridavan savens a l'ester. Qua tras n'era dentant betg sulettamain la matta persa, mabain era sia facultad. Ins di, scriva Pader Placi a Spescha, che la val haja uschia pers en il decurs da settant’onns tschientmelli florin. Da quest plaschair d'emigrar da las giuvnas deriva era il proverbi 'Ins sa mai nua las mattauns ed ils chavals laschan lur ossa'...

Avant trais decennis
Era la Surselva anc per gronda part ina terra da purs e simpels mastergnants. Il turissem era anc pauc enconuschent ed insumma betg da cumparegliar cun quel ch'ins enconuscheva gia daditg en las autras regiuns dal chantun, per exempel en l'Engiadina. Tut il pli ch'ins enconuscheva quest mund entras las stagiuns d'enviern ni stad che bIers Sursilvans passentavan sco emploiads d'hotel en ils lieus da cura. Pir cun la construcziun d'ovras idraulicas, da runals ed indrizs da skis han era ils esters e turists plaun a plaun chattà la via en la val sur il guaud.

Il bun temp vegl
Sco dapertut ozendi seregord'ins era en Surselva gugent dal bun temp vegl nua che tut era meglier e nua ch'ins aveva anc peda da dar ina baterlada cun il vischin. In sguard en il temp da lur babs e tats han era Gieri Venzin e Beat Manetsch fatg cun la publicaziun ISCHI 1991. En questa publicaziun annuala, edida da la Romania gia dapi 1897, laschan eIs reviver iI passà da la Surselva. En emprima lingia fan eIs quai cun bleras fotografias, ma era ils texts accumpagnants e las reportaschas èn da tempra tut speziala e nunusitada per il lectur rumantsch. Il material da fotografias datescha per ina buna part dals emprims decennis da noss tschientaner ed è per gronda part anc mai stà publitgà. Segiramain è l'ISCHI 1991 insatge dal pli interessant ch'è insacura vegnì publitgà davart la Surselva e ses abitants.
Che l'interess per il passà da la val è era avant maun tar il lectur documentescha il fatg che l'emprima ediziun dal cudesch è stada exausta suenter curt temp, insatge ch'era fin ussa anc mai succedì tar l'ISCHI. Tgi sa, schebain ils abitants da la Surselva avessan forsa puspè gust d'abitar e da lavurar sco avant otgant'onns, ussa, suenter ch'els han vis en l'ISCHI co quai era da lez temp?
Constatti forsa sch'Alexi e Marcus chantan vinavant en lur chanzun: «O Surselva, vallada grischuna, tiara dil chant e dils poets, tiara dils culms e dils maluns. Surselva, ti vegns savens idealisada!»